

|  |  |  |  |  |
| --- | --- | --- | --- | --- |
| Teie |  | a nr |  |  |
| Meie | 31.12.2024 | a nr | 2-24-12779 |  |

**Maksejõuetuse teenistus**

e-post: info@konkurentsiamet.ee

**Ettepanek esitada avaldus pankrotimenetluse läbiviimiseks avaliku uurimisena**

Tartu Maakohtu menetluses tsiviilasjas nr 2-24-12779 on mittetulundusühingu Kivi-Roosi Kirsiaed (registrikood 80375116) (võlgnik) avaldus pankroti väljakulutamiseks.

Ajutine haldur Tiia Kalaus (ajutine haldur) esitas kohtule aruande, mille kohaselt on võlgnik püsivalt maksejõuetu. Ühingus ei ole majandustegevust toimunud alates selle asutamisest. Ajutisele haldurile esitatud teabe kohaselt ei ole võlgniku nimele praegu registreeritud ühtegi pangakontot Eesti krediidiasutustes. Swedbank AS on teatanud, et ühing omas arvelduskontot, kuid see suleti võla tõttu 30. oktoobril 2016. Võlgnikul on kohustus Põllumajanduse Registrite ja Informatsiooni Ameti (PRIA) ja selle nõuet täitva kohtutäituri ees kokku 108 859,76 eurot. PRIA nõue tuleneb 26. oktoobri 2021. a Pärnu Maakohtu määrusest kriminaalasjas nr 1-19-11, millega kohus kinnitas Imbi Lambi ja PRIA kompromissi, millega võlgnik võttis endale kohustuse tasuda PRIA-le 97 633,36 eurot.

Ühing oli maksejõuetu juba sel ajal, kui sõlmis kompromissi ja võttis endale kohustuse tasuda Imbi Lambi võlg PRIA-le. Kuivõrd esimese osamakse tähtaeg saabus 30. juulil 2022, tuleb ajutise halduri arvates maksejõuetuse tekkimise ajaks lugeda seda kuupäeva. Kohustuse võtmise ajal puudus võlgnikul igasugune vara. Samuti piirdus võlgnik kohustatud isiku Imbi Lambi vastu ainult nõude esitamisega raamatupidamiskirjena, kuid reaalselt ei tehtud midagi, et Imbi Lamp täidaks oma kohustust ühingu ees. Väidetavalt sõlmis võlgnik sellise kompromissi prokuratuuri nõudel. Võlgniku maksejõuetuse põhjuseks on seega ebamõistliku ja varaga ning ühingu tegevusega tagamata kohustuse võtmine.

Tagasivõitmise võimalused puuduvad. Ajutise halduri arvates on võimalik esitada kahjunõue juhatuse liikme vastu, sest viimane ei ole teinud toiminguid selleks, et täita kohustust kompromissist tulenevalt. Võlgniku juhatuse liige ei ole teinud midagi selleks, et Imbi Lamp võlgniku debitoorse võlgnikuna panna täitma oma kohustust. Kuivõrd Imbi Lamp on registris koos juhatuse liikmega nimetatud tegeliku kasusaajana, siis tõenäoliselt on ühingu juhatuse liige ja kohustatud isik tegutsenud koos ning tahtlikult jätnud Imbi Lambi vastu esitamata igasugused nõuded.

Võlgnikul pankrotimenetluse kulude katteks piisava vara puudumise tõttu määras kohus menetluse raugemise vältimiseks pankrotimenetluse kulude katteks kohtu deposiiti makstava summa suuruseks 4000 eurot. Ükski isik ei ole deposiiti maksnud. Seega on tekkinud pankrotiseaduse (PankrS) § 29 lg-s 1 sätestatud raugemise olukord. PankrS § 30 lg 5 kohaselt kui sama sätte lõikes 1 nimetatud deposiiti ei maksta, teeb kohus juriidilisest isikust võlgniku puhul maksejõuetuse teenistusele ettepaneku esitada avaldus pankrotimenetluse läbiviimiseks avaliku uurimisena ja annab avalduse esitamiseks mõistliku tähtaja.

**Eelnevat arvestades teeb kohus maksejõuetuse teenistusele ettepaneku esitada avaldus pankrotimenetluse läbiviimiseks avaliku uurimisena hiljemalt 31. jaanuariks 2025.**

Lugupidamisega

(allkirjastatud digitaalselt)

Mari Schihalejev

kohtunik